Rapport mill-Kummissjoni - Rapport ta' l-2006 dwar il-konverġenza tas-Slovenja (imħejji skond l-Artikolu 122(2) tat-Trattat, fuq it-talba tas-Slovenja) {SEC(2006) 615} /* KUMM/2006/0224 finali */





[pic] | KUMMISSJONI TAL-KOMUNITAJIET EWROPEJ | Brussel 16.5.2006 KUMM(2006) 224 finali RAPPORT MILL-KUMMISSJONI RAPPORT TA' L-2006 DWAR IL-KONVERĠENZA TAS-SLOVENJA (imħejji skond l-Artikolu 122(2) tat-Trattat, fuq it-talba tas-Slovenja) {SEC(2006) 615} 1. L-GħAN TAR-RAPPORT L-Artikolu 122(2) tat-Trattat jesiġi li l-Kummissjoni u l-Bank Ċentrali Ewropew (BĊE) jirrappurtaw lill-Kunsill, talanqas darba kull sentejn, jew inkella fuq talba ta' Stat Membru b'deroga, dwar il-progress li jkun sar mill-Istati Membri fit-twettiq ta' l-obbligi tagħhom rigward l-ilħiq ta' l-unjoni ekonomika u monetarja. Dan ir-rapport tħejja fuq it-talba tas-Slovenja, imressqa fit-2 ta' Marzu 2006. Evalwazzjoni aktar dettaljata tal-qagħda tal-konverġenza fis-Slovenja tingħata f'anness tekniku għal dan ir-rapport [SEG(2006) 615]. Il-kontenut tar-rapporti mħejjija mill-Kummissjoni u l-BĊE huwa rregolat mill-Artikolu 121(1) tat-Trattat. Dan l-Artikolu jesiġi li r-rapporti jinkludu eżami tal-kompatibbiltà tal-leġiżlazzjoni nazzjonali, inklużi l-istatuti tal-bank ċentrali nazzjonali rispettiv, u l-Artikoli 108 u 109 tat-Trattat u l-Istatut tas-Sistema Ewropea tal-Banek Ċentrali (SEBĊ) u l-BĊE. Ir-rapporti jeħtiġilhom jeżaminaw ukoll l-ilħiq ta' grad għoli ta' konverġenza sostenibbli fl-Istat Membru kkonċernat, b'referenza għas-sodisfar tal-kriterji tal-konverġenza (l-istabbiltà tal-prezzijiet, il-pożizzjoni finanzjarja tal-gvern, l-istabbiltà tar-rati tal-kambju, ir-rati ta' l-interessi fit-tul), kif ukoll iqisu bosta fatturi oħra msemmija fl-aħħar subparagrafu ta' l-Artikolu 121(1). L-erba' kriterji ta' konverġenza huma żviluppati aktar fi Protokoll anness mat-Trattat (il-Protokoll Nru 21 dwar il-kriterji ta' konverġenza). 2. IL-KOMPATIBBILTÀ ġURIDIKA Fir-Rapport tagħha ta' l-2004 dwar il-Konverġenza [KUMM(2004) 690], il-Kummissjoni kkonkludiet li, f'dak li jirrigwarda l-integrazzjoni tal-bank ċentrali fis-SEBĊ fil-waqt ta' l-adozzjoni ta' l-euro, il-leġiżlazzjoni fis-Slovenja, partikolarment l-Att dwar il-Bank tas-Slovenja, ma kenitx għal kollox kompatibbli ma' l-Artikolu 109 tat-Trattat tal-KE u l-Istatut tas-SEBĊ/BĊE. Barra minn hekk, ġiet irrakkomandata l-korrezzjoni ta' xi imperfezzjonjiet residwi, partikolarment rigward l-għanijiet tal-Bank, kif ukoll fil-qasam ta' l-indipendenza personali u istituzzjonali. L-inkompatibbiltajiet tneħħew permezz ta' emenda lill-Att dwar il-Bank tas-Slovenja, adottata mill-Parlament Sloven fit-30 ta' Marzu 2006. B'mod partikolari, l-emenda tiċċara li l-kompetenzi tal-Bank tas-Slovenja fil-qasam tal-funzjonijiet, operati u strumenti monetarji għandhom jiġu ttrasferiti lis-SEBĊ mid-data ta' l-introduzzjoni ta' l-euro fis-Slovenja. Barra minn hekk, tneħħiet il-possibbiltà għall-Gvern li jkun involut fil-ġestjoni ta' l-assi tal-kambju estern tal-Bank. F'dak li għandu x'jaqsam ma' l-imperfezzjonaijiet identifikati, ir-raġunijiet għat-tkeċċija tal-membri tal-Bord tal-Gvernaturi tal-Bank tas-Slovenja inġiebu fi qbil ma' dawk stipulati fl-Istatut tas-SEBĊ/BĊE. Fl-aħħarnett, l-għanijiet tal-Bank tas-Slovenja ġew emendati u jirriflettu b'aktar akkuratezza d-diċitura ta' l-Artikolu 105(1) tat-Trattat tal-KE. B'mod partikolari, l-għan sekondarju tal-Bank (l-appoġġ tal-politika ekonomika ġenerali f'konformità ma' l-għanijiet stabbiliti fit-Trattat tal-KE) issa huwa subordinat biċ-ċar għall-ewwel wieħed (l-istabbiltà tal-prezzijiet). Madankollu, it-tielet għan (marbut ma' l-istabbiltà finanzjarja konformement mal-prinċipji ta' ekonomija miftuħa tas-suq u l-kompetizzjoni libera) mhuwiex subordinat biċ-ċar għal dawk primarju u sekondarju, u dan jikkostitwixxi imperfezzjoni residwa. Il-leġiżlazzjoni fis-Slovenja, partikolarment l-Att dwar il-Bank tas-Slovenja, hija kompatibbli mar-rekwiżiti tat-Trattat tal-KE u l-Istatut tas-SEBĊ/BĊE. 3. L-ISTABBILTÀ TAL-PREZZIJIET L-evoluzzjoni tal-valur ta' referenza Is-Slovenja ma ssodisfatx il-kriterju ta' l-isabbiltà tal-prezzijiet fir-Rapport ta' l-2004 dwar il-Konverġenza. Ir-rata medja ta' l-inflazzjoni fis-Slovenja fit-12-il xahar sa Awissu 2004 kienet ta' 4.1%, 2.4% ogħla mill-valur ta' referenza. L-inflazzjoni medja fuq 12-il xahar, li tintuża għall-evalwazzjoni tal-konverġenza, naqset minn 8.6% fl-2001 għal 2.3% f'Marzu 2006. B'konsegwenza ta' dan, progressivament qorbot lejn il-valur ta' referenza, u laħqitu għall-ewwel darba f'Novembru 2005. L-inflazzjoni medja fuq 12-il xahar ilha taħt il-valur ta' referenza minn Jannar 2006. F'Marzu 2006, il-valur ta' referenza kien 2.6%, ikkalkulat bħala l-medja ta' l-inflazzjoni medja fuq 12-il xahar fit-tliet Stati Membri bl-aħjar riżultati (l-Iżvezja, il-Finlandja u l-Polonja), bl-addizzjoni ta' 1.5 punti perċentwali. Ir-rata korrispondenti ta' l-inflazzjoni fis-Slovenja kienet 2.3%, 0.3 punti perċentwali taħt il-valur ta' referenza. Il-fatturi sottostanti u s-sostenibbiltà L-inflazzjoni fis-Slovenja żdiedet għal madwar 9% bejn nofs l-1999 u nofs l-2000, l-aktar minħabba l-impatt tad-dħul tat-taxxa fuq il-valur miżjud. L-inflazzjoni reġgħet bdiet nieżla fit-tieni nofs ta' l-2001, meta l-Bank tas-Slovenja adotta qafas ġdid għall-politika monetarja fiż-żmien medju. L-għan ewlieni tiegħu kien il-ksib ta' dħul bikri fiż-żona ta' l-euro permezz tat-tnaqqis ta' l-inflazzjoni u l-istabilizzar progressiv tar-rata tal-kambju. Mill-2003, il-proċess ta' diżinflazzjoni serraħ fuq approċċ politiku kkoordinat tal-Gvern Sloven u l-Bank tas-Slovenja. Kontroll effettiv tal-prezzijiet amministrati, it-trażżin tal-pagi fis-settur pubbliku u stabbilizzazzjoni tar-rata tal-kambju minn nofs l-2004 qawwew il-kredibbiltà tal-proċess ta' diżinflazzjoni, li min-naħa tiegħu ttraduċa ruħu fi trażżin tal-pagi fis-settur privat. F'dawn l-aħħar snin, id-diżinflazzjoni gawdiet l-appoġġ ta' taħlita prudenti ta' politiki, u ta' tkabbir anqas minn dak potenzjali bejn l-2001 u l-2003. Madankollu, it-tnaqqis progressiv tar-rati tal-qgħad mill-2003, f'sintonija mat-titjib ekonomiku, ma kienx assoċjat ma' pressjonijiet miżjuda fuq il-pagi u l-prezzijiet, u dan jindika li t-tnaqqis fl-inflazzjoni aktar kien ikkawżat minn fatturi li għandna nistennewhom iżommu ambjent ta' inflazzjoni baxxa anki fiż-żmien medju. Ir-riżultati rigward l-inflazzjoni fl-2005 ġew affettwati minn żvilupp favorevoli tal-prezzijiet ta' ċerti kategoriji ta' prodotti, l-aktar b'rifless ta' l-impatt favorevoli ta' l-adeżjoni fl-UE, li għenu biex jingħeleb l-impatt negattiv kbir taż-żieda fil-prezzijiet taż-żejt fis-swieq dinjija. Filwaqt li l-adeżjoni fl-UE għenet ukoll biex jiżdied il-livell tal-kompetizzjoni fis-swieq domestiċi, b'effetti permanenti fuq l-inflazzjoni, talanqas parti mill-impatt favorevoli fuq l-iżviluppi tal-prezzijiet mistennija li tgħib gradwalment. Minkejja dan, il-previżjonijiet dwar l-inflazzjoni għall-bqija ta' l-2006 jibqgħu favorevoli. It-tbattija prevista ta' l-effetti negattivi ta' l-ambjent estern fuq il-prezzijiet ta' l-enerġija sejra tpatti għaliha żieda bil-mod, minn livelli eċċezzjonalment baxxi fl-2005, ta' l-inflazzjoni mhux relatata ma' l-enerġija. Fl-istess waqt, it-tnaqqis fir-rati tat-tkabbir ta' l-ispejjeż għal kull unità tax-xogħol li ilu osservat mill-2002 mistenni jkompli wkoll fl-2006, u l-inflazzjoni medja mistennija tonqos ftit minn 2.5% fl-2005 għal 2.4% fl-2006. F'perspettiva aktar fit-tul, il-konverġenza finali tar-rati domestiċi ta' l-interess mal-livell taż-żona ta' l-euro u l-possibbiltà ta' żieda fir-rata tat-taxxa fuq il-valur miżjud maħsuba għall-2007 jirrappreżentaw fatturi ta' riskju għall-inflazzjoni. Is-Slovenja għaldaqstanrt jeħtiġilha tibqa' viġilanti biex tħares l-ambjent ta' inflazzjoni baxxa tagħha u pożizzjoni kompetittiva favorevoli. Atteġġament aktar ambizzjuż f'dak li jirrigwarda l-politika fiskali jkun ta' siwi biex itaffi r-riskji għall-inflazzjoni u t-trażżin tal-pagi għandu jissokta lil hinn mill-2006. Is-Slovenja rrispettat il-valur ta' referenza għall-inflazzjoni minn Novembru 2005, u x'aktarx li tkompli tagħmel hekk fix-xhur li ġejjin. Is-Slovenja tissodisfa l-kriterji dwar l-istabbiltà tal-prezzijiet. 4. IL-POżIZZJONI FINANZJARJA TAL-GVERN Fir-Rapport dwar il-Konverġenza ta' l-2004, il-Kummissjoni stqarret li s-Slovenja ma kenitx is-suġġett ta' Deċiżjoni tal-Kunsill dwar l-eżistenza ta' defiċit eċċessiv, u li kienet tissodisfa l-kriterju dwar il-pożizzjoni finanzjarja tal-gvern. Il-finanzi pubbliċi fis-Slovenja marru għall-agħar fl-2000-2001, u d-defiċit ġenerali tal-gvern għall-2001 laħaq quċċata ta' 4.3% tal-PGD. Wara korrezzjoni fl-2002-2003, mill-2002 id-defiċit ġenerali tal-gvern baqa' taħt il-livell ta' 3% tal-PGD. Impenn imsaħħaħ lejn id-dixxiplina fiskali u l-irkupru ekonomiku mill-2004 kienu l-bażi ta' tnaqqis ieħor fid-defiċit ġenerali tal-gvern, għal-livelli rispettivi ta' 2.3% u 1.8% tal-PGD fl-2004 u l-2005. L-impenn tal-gvern lejn politika finanzjarja soda deher l-aktar fl-2004, meta dħul anqas milli kien mistenni fir-riżorsi mit-taxxa fuq il-valur miżjud wassal biex sar qtugħ fl-infiq sabiex tiġi rrispettata l-mira tad-defiċit. Is-Slovenja timmira lejn defiċit ġenerali tal-gvern ta' 1.8% tal-PGD fl-2006, ftit anqas mit-tbassir tas-servizzi tal-Kummissjoni fil-previżjonijiet tar-Rebbiegħa 2006. L-ebda tnaqqis tad-defiċit relattiv għall-2005 mhuwa ppjanat. Bil-maqlub, fid-dawl tal-kuntest ekonomiku favorevoli mistenni, id-defiċit strutturali, li fl-2005 kien 1.4% tal-PGD, mistenni jmur lura għal 1.8% tal-PGD. Fl-istess waqt, id-defiċit strutturali mistenni jibqa' taħt il-livell minimu ta' 1.9% stabbilit fil-Patt għall-Istabbiltà u t-Tkabbir biex ikun hemm marġni ta' sikurezza kontra ksur tal-valur ta' referenza ta' 3% tal-PGD f'varjazzjonijiet makrekonomiċi normali. Id-dejn ġenerali tal-gvern ilu mill-2000 wieqaf madwar 30% tal-PGD. Fi tmiem l-2005, id-dejn gross kien jirrappreżenta 29.1% tal-PGD, tnaqqis mid-29.5% ta' l-2004. Id-dejn ġenerali tal-gvern mistenni jibqa' taħt it-30% tal-PGD fiż-żmien medju. Skond il-programm ta' konverġenza ta' Diċembru 2005, l-istrateġija finanzjarja hija li d-defiċit ġenerali tal-gvern jitnaqqas gradwalment għal 1% tal-PGD fl-2008. Il-programm ħabbar miżuri ta' riforma fit-tassazzjoni li jwasslu għal tnaqqis fis-sehem tad-dħul ta' 1.8 punti perċentwali bħala perċentwal tal-PGD, u qtugħ fl-infiq li jnaqqas il-proporzjon ta' l-infiq b'2.5 punti perċentwali tal-PGD. Xi miżuri konkreti li jappoġġaw dan il-konsolidament kienu speċifikati fl-aħħar aġġornament għall-programm ta' konverġenza, filwaqt li miżuri oħra qed jiġu kkunsidrati. Il-Kunsill eżamina l-programm aġġornat ta' konverġenza tas-Slovenja fl-14 ta' Frar 2006. Kien tal-fehma li l-istrateġija finanzjarja kienet iddefiniet miri plawsibbli, u li l-projezzjonijiet finanzjarji tal-programm kienu bbilanċjati. Madankollu, is-Slovenja titqies li tinsab f'riskju għoli f'dik li hi s-sostenibbiltà fit-tul. Skond il-projezzjonijiet attwali, ibbażati fuq il-miżuri eżistenti, is-Slovenja tidher li tinsab f'riskju għoli rigward is-sostenibbiltà fit-tul tal-finanzi pubbliċi minħabba żieda sostanzjali fin-nefqiet relatati ma' l-età. Għaldaqstant, il-Kunsill stieden lis-Slovenja biex issaħħaħ il-konsolidament finanzjarju, speċjalment billi jantiċipaw l-isforz ta' l-aġġustament, kif ukoll biex jieħdu miżuri biex itejbu s-sostenibbiltà tal-finanzi pubbliċi. Is-Slovenja mhijiex is-suġġett ta' Deċiżjoni tal-Kunsill dwar l-eżistenza ta' defiċit eċċessiv u tissodisfa l-kriterju dwar il-pożizzjoni finanzjarja tal-gvern. 5. L-ISTABBILTÀ TAR-RATI TAL-KAMBJU Fir-Rapport dwar il-Konverġenza ta' l-2004, is-Slovenja ma tqesitx li kienet tissodisfa l-kriterju tar-rati tal-kambju. Sa żmien l-eżami, il-pajjiż kien ilu xahrejn jieħu sehem fl- ERM II . Il-perjodu ta' sentejn li huwa rilevanti għall-evalwazzjoni ta’ l-istabbiltà tar-rata tal-kambju jinfirex minn Mejju 2004 sa April 2006. Is-Slovenja daħlet fl- ERM II fit-28 ta' Ġunju 2004, u sallum ilha 22 xahar fl- ERM II . Minħabba li l-politika tad-deprezzament kontinwu tat-tolar, li kienet ilha tapplika għal żmien twil, baqgħet għaddejja sad-dħul fl- ERM II , fix-xahrejn qabel id-dħul fl- ERM II , ir-rata tal-kambju tat-tolar ma' l-euro tbiddlet minn 0.45% aktar mir-rata ċentrali futura fil-bidu ta' Mejju 2004 sar-rata ċentrali fil-25 ta' Ġunju 2004. Fi ħdan l- ERM II , ir-rata tal-kambju tat-tolar ma' l-euro baqgħet qrib ħafna tar-rata ċentrali, b'devjazzjonijiet massimi ta' 0.16% 'l isfel u 0.10% 'l fuq fil-firxa ta' varjazzjonijiet. Fil-perjodu kopert minn din l-evalwazzjoni, id-devjazzjoni medja assoluta tar-rata tal-kambju tat-tolar ma' l-euro mill-parità ċentrali kienet 0.08%. L-istabbiltà tar-rati tal-kambju fi ħdan l- ERM II intlaħqet fil-preżenza ta' differenzjal stabbli tar-rata ta' l-interessi fir-rigward taż-żona ta' l-euro ta' ftit anqas minn 2 punti perċentwali għall-parti l-kbira matul il-perjodu li qed jiġi evalwat. Wara żidiet ta' politika fir-rati min-naħa tal-BĊE minn Diċembru 2005 u qtugħ fir-rati ta' l-interessi min-naħa tal-Bank tas-Slovenja minn Jannar 2006, id-differenzjal waqa' għal anqas minn 1 punti perċentwali. Flimkien ma' tnaqqis probabbli fil- premium ta' riskju ta' l-assi Sloveni fl- ERM II , id-differnzjal pożittiv fir-rati ta' l-interessi għen biex jappoġġa s-saħħa tat-tolar. L-istabbiltà tar-rata tal-kambju tat-tolar ma' l-euro kienet sostnuta minn ftehim konkluż fl-2001 bejn il-Bank tas-Slovenja u l-parti l-kbira tal-banek kummerċjali dwar il-kooperazzjoni f'interventi fis-suq tal-kambju internazzjonali B'mod partikolari, il-Bank tas-Slovenja uża l-faċilità ta' tpartit tal-kambju internazzjonali biex imantni l-istabbiltà notevoli tar-rata tal-kambju tat-tolar ma' l-euro fi ħdan l- ERM II . Ġaladarba l-parità ċentrali ta' l- ERM II qdiet sewwa r-rwol tagħha li tankra l-aspettativi tas-swieq finanzjarji, l-"interventi fil-prezzijiet" li wkoll huma inerenti f'dan il-ftehim (meta l-bank ċentrali jiddefinixxi r-rata bażi tal-kambju li biha jkollhom l-obbligu jaħdmu l-banek kummerċjali parteċipanti fil-ftehim) ma ntużawx mill-ewwel xahar wara d-dħul fl- ERM II . It-tranżizzjoni għas-sistema l-ġdida ma kenitx tirrikjedi intervent dirett temporanju fis-swieq tal-kambju internazzjonali biex turi l-bidla effettiva fis-sistema tar-rata tal-kambju. La t-tolar stabbilizza fl-ewwel parti ta' Lulju 2004, ma qamet il-ħtieġa ta' l-ebda intervent dirett fl- ERM II . Matul is-sentejn koperti minn din l-evalwazzjoni, it-tolar baqa' qrib ħafna r-rata ċentrali ta' l- ERM II . Ma seħħ l-ebda żvalutar tar-rata ċentrali ta' parità fi ħdan l- ERM II fuq inizjattiva tas-Slovenja. Sa ma jasal iż-żmien ta' Deċiżjoni possibbli tal-Kunsill f'Lulju 2006, it-tolar se jkun ilu jieħu sehem fl- ERM II għal aktar minn 24 xahar. Is-Slovenja tissodisfa l-kriterju tar-rata tal-kambju. 6. IR-RATI TA' L-INTERESSI FIT-TUL Fir-Rapport dwar il-Konverġenza ta' l-2004, is-Slovenja kienet tissodisfa l-kriterju tal-konverġenza tar-rati ta' l-interessi. Ir-rata medja ta' l-interessi fit-tul tas-Slovenja fis-sena sa Awissu 2005 kienet 5.1%, taħt il-valur ta' referenza ta' 6.4%. F'dak li jirrigwarda l-medja tar-rati ta' l-interessi fit-tul fiż-żona ta' l-euro, il-firxa kienet qed tonqos notevolment bejn nofs l-2002 u tmiem l-2004, prinċipalment b'rifless ta' tnaqqis gradwali ir-rati ta' l-interessi Sloveni flimkien ma' tnaqqis fir-rati ta' politika fil-qosor, tnaqqis fil- premia tar-riskju tal-pajjiż u l-prospettiva tad-dħul fiż-żona ta' l-euro. Mid-dħul fl- ERM II f'Ġunju 2004, il-firxa baqgħet bejn 10 u 70 punt bażi. Il-medja varjabbli tar-rati ta' l-interessi fit-tul fuq 12-il xahar rilevanti għall-evalwazzjoni tal-kriterju tat-Trattat kompliet tonqos matul il-perjodu ta' l-evalwazzjoni kollu. F'Marzu 2006, l-aħħar data li għaliha d- data huma disponibbli, il-valur ta' referenza, kkalkulat bil-medja tar-rati ta' l-interessi fit-tul fl-Iżvezja, il-Finlandja u l-Polonja bl-addizzjoni ta' 2 punti perċentwali, kien 5.9%. Il-medja varjabbli fuq 12-il xahar tar-rendiment fuq bond Slovena ta' referenza ta' għaxar snin kienet 3.8%, taħt il-valur ta' referenza. Is-Slovenja tissodisfa l-kriterju dwar il-konverġenza tar-rati ta' l-interessi fit-tul. 7. FATTURI OħRA Is-sistema finanzjarja Slovena integrat ruħha sostanzjalment fis-sistema finanzjarja usa' ta' l-UE. Ma' l-adeżjoni, kienet diġà ntlaħqet konformità ma' l- acquis communautaire fil-qasam tas-servizzi finanzjarji, u sar progress sewwa fit-traspożizzjoni tal-leġiżlazzjoni adottata skond il-Pjan ta' Azzjoni dwar is-Servizzi Finanzjarji. Id-daqs tas-sistema finanzjarja jibqa' daqsxejn iżgħar minn dak li jimplika l-livell relattivament għoli ta' żvilupp ta' l-ekonomija. Filwaqt li qed tiżdied il-kompetizzjoni permezz ta' servizzi transnazzjonali fornuti minn istituzzjonijiet finanzjarji oħra ta' l-UE, is-sistema finanzjarja Slovena mhijiex privatizzata għal kollox, b'livell ta' proprjetà barranija li jqarreb lejn dak ta' l-Istati Membri fiż-żona ta' l-euro, imma aktar baxx minn dak fi Stati Membri ġodda oħra. It-tkabbir ekonomiku qawwi u l-konverġenza fir-rati ta' l-interessi stimulaw tisħiħ progressiv fir-rata tat-tkabbir tas-self mill-banek lis-settur privat, partikolarment lil individwi privati. Is-sehem ta' self f'munita barranija lil individwi privati, b'mod partikolari, beda jespandi minn liveli negliġibbli fl-2003 għal kważi 50% ta' self ġdid fl-2005. L-ekonomija Slovena hija miftuħa ħafna għall-kummerċ, imma ftit li xejn hija riċettiva għad-dħul ta' l-investiment dirett barrani ( FDI ). I-Slovenja adottat ukoll approċċ relattivament gradwali lejn ir-riformi strutturali, partikolarment rigward il-liberalizzazzjoni u l-privatizzazzjoni. Fl-istess waqt, is-Slovenja għandha struttura industrijali li tixbah lil dik taż-żona ta' l-euro. Il-livell relattivament baxx tad-dħul ta' FDI jorbot mal-proċess ta' privatizzazzjoni, li kien anqas lest jilqa' l-parteċipazzjoni ta' investituri barranin. L-intensità baxxa ta' FDI jista' jillimita l-pressjonjiet kompetittivi fis-suq domestiku. Barra minn hekk, aktar progress dwar it-traspożizzjoni u l-applikazzjoni ta' Direttivi li jolqtu l-UE kollha kemm hi huwa importanti għall-funzjonament tajjeb tas-Suq Intern fis-Slovenja. Is-Slovenja għandha tradizzjoni ta' bilanċ wiesa' fil-kont kurrenti, li prinċipalment jirrifletti l-ekwilibrju bejn id-defiċit fil-kummerċ fil-prodotti min-naħa l-waħda, u surplus fil-kummerċ fis-servizzi flimkien ma' bilanċ pożittiv tat-trasferimenti kurrenti min-naħa l-oħra. Il-bilanċ tal-kont kurrenti Sloven fl-2005 rreġistra defiċit ta' 1.1% tal-PGD, bi tnaqqis mit-2.1% fl-2004. Dan it-titjib jirrifletti l-ewwelnett il-qlib tax-xejra ta' deterjorament progressiv fil-bilanċ tal-kummerċ fil-prodotti matul it-tieni kwart ta' l-2005 u titjib aċċellerat tal-bilanċ tal-kummerċ fis-servizzi. Dan jagħti x'wieħed jifhem li d-deterjorament fil-kont kurrenti fl-2004 x'aktarx li kien fenomenu temporanju, u ma jindikax l-eżistenza ta' problemi ta' kompetittività fl-ekonomija Slovena jew inkella pressjonjiet potenzjali fuq ir-rati tal-kambju. L-isfida ewlenija għas-Slovenja fil-ġejjieni qarib sejra tkun is-salvagwardja ta' pożizzjoni kompetittiva b'saħħitha, u għal din se jkun essenzjali t-trażżin tal-pagi. Fl-istess waqt, minkejja rata għolja ta' tfaddil domestiku, is-Slovenja jista' jkollha aktar lok għal użu aktar estensiv ta' tfaddil barrani biex jiżdiedu l-investiment u l-produzzjoni domestiċi. * * * Fid-dawl ta' l-evalwazzjoni tagħha dwar is-sodisfar tal-kriterji tal-konverġenza, il-Kummissjoni jidhrilha li s-Slovenja laħqet livell għoli ta' konverġenza sostenibbli.